দিদির দেওর ও তাঁর বন্ধুদের হাতে লালসার স্বীকার হতে হল এক নাবালিকাকে। দরজা ভেঙে বাড়ি থেকে তুলে চাষের জমিতে নিয়ে গিয়ে চার বন্ধু মিলে গনধর্ষণ করে বলে অভিযোগ। অসুস্থ ওই নাবালিকাকে প্রথমে বুলবুলচণ্ডী স্বাস্থ্যকেন্দ্র, পরে মালদহ মেডিক্যাল কলেজ হাসপাতালে চিকিৎসা করানো হয়। ঘটনাটি ঘটেছে মালদহের হবিবপুর থানার আগ্রা হরিশ্চন্দ্রপুরের কালিতলা গ্রামে। অভিযুক্ত যুবক কার্তিক রায়কে হবিবপুর থানার পুলিশ গ্রেপ্তার করেছে। অভিযুক্ত আরও তিনজন তাপস রায়, মনোতোষ হাসদা ও মিহির কিস্কু পলাতক। 
 গত শনিবার রাতে দিদির শ্বশুরবাড়ি কালীতলা গ্রামে একটি বিয়ের অনুষ্ঠান ছিল। সেখানে নিমন্ত্রিত হিসেবে বছর ১৬-র ওই নাবালিকা তাঁর দিদির সঙ্গে উপস্থিত ছিল। ঘুম পেয়ে যাওয়ায় দিদি তাঁকে নিজের বাড়িতে রেখে বাইরে থেকে তালা মেরে চলে যান। ওই কিশোরীর অভিযোগ, কিছুক্ষণের মধ্যেই দিদির দেওর কার্তিক-সহ আরও তিনজন বাড়িতে এসে তার উপর চড়াও হয়। দরজা ভেঙে ভিতরে ঢুকে এবং ঘরের ভিতরে ঢুকে তার উপরে বলপ্রয়োগ করে। 

নির্যাতিতা কিশোরী (বাঁদিকে)।
নিজেকে বাঁচানোর জন্য ওই নাবালিকা চেঁচামেচি করলে তাঁকে মেরে ফেলার হুমকি দেওয়া হয় বলে অভিযোগ। এর পরেই মুখ চেপে চারজন তাকে বাড়ি থেকে বেশ কিছু দূরে নির্জন জমিতে তুলে নিয়ে যায়। সেখানেই চারজন মিলে পরপর ওই কিশোরীকে ধর্ষণ করে বলে অভিযোগ। নির্যাতন চালানোর পর তাকে নির্জন জমিরে মধ্যেই ফেলে রাখা হয়। এদিকে বিয়ে বাড়ি থেকে ফিরে এসে বোনকে দেখতে না পেয়ে এবং ঘরের দরজা ভাঙা অবস্থায় দেখে সন্দেহ হয় কিশোরীর দিদির। এর পরেই বোনের খোঁজ শুরু করেন তিনি। 
কিছুক্ষণের মধ্যে অন্ধকার জমি থেকে বোনের কান্নার আওয়াজ শুনতে পান তিনি। বোনকে উদ্ধার করে পুরো ঘটনা শোনেন দিনি। এর পরে মালদহের হবিবপুর থানায় গিয়ে চারজনের বিরুদ্ধে অভিযোগ দায়ের করেন তাঁরা। লিখিত অভিযোগ দায়েরের পর পুলিশ অসুস্থ কিশোরীর চিকিৎসার ব্যবস্থা করে। অভিযুক্তদের খোঁজে তল্লাশি চালাচ্ছে পুলিশ।